section_heading: Izdavaštvo i znanstveni skupovi
paragraph_text: Fakultet je od 1988. do 1997. godine izdavao časopis Gospodarstvo Istre, a od 1998. godine objavljuje časopis Economic Research – Ekonomska istraživanja s međunarodnom strukturom uredništva, recenzenata i autora. Od 2015. godine započeo s izdavanjem znanstvenog časopisa Review of Innovation and Competitiveness (RIC) posvećenog obradi tema iz područja inovacija i konkurentnosti na mikro i makro razini. Uz znanstvene časopise, fakultet je izdavač i brojnih knjiga iz područja ekonomije i turizma. Do 1990. godine bio je izdavač Zbornika radova Znanstvenog skupa „Susreti na Dragom kamenu“, a od tada organizira domaće i međunarodne znanstvene skupove u okviru kojih se objavljuju i zbornici radova. Fakultet također posjeduje knjižnicu koja je osnovana 1960. godine usporedo s početkom rada Više ekonomske škole "Dr. Mijo Mirković" u Puli. Ispočetka vrlo mala, s najnužnijim primjercima stručne literature uglavnom za nastavno osoblje, ona se s vremenom razvija u knjižnicu koja svojim knjižnim fondom odgovara potrebama nastavnika i studenata. Danas knjižni fond ima 15.500 svezaka knjiga, 270 naslova domaće i strane periodike, zbirku magistarskih, specijalističkih i doktorskih radova te zbirku završnih i diplomskih radova.